## INCLIVA i FUVAMA renoven la seua col·laboració per a aprofundir en les investigacions sobre el potencial saludable dels cítrics

*** L’estudi pioner ‘Anàlisi nutrigenòmica de dietes suplementades amb cítrics’ va revelar, en una primera etapa, com una dieta rica en taronja o mandarina pot modular l’expressió del genoma
* La segona etapa experimental se centrarà en l’anàlisi bioinformàtica exhaustiva de dades, amb IA i *machine learning*, i l’avaluació addicional del proteoma per a concretar els beneficis saludables d’estos cítrics**

L’Institut d’Investigació Sanitària INCLIVA i la Fundació Agricultura i Medi Ambient de la Comunitat Valenciana (FUVAMA), de l’Associació Valenciana d’Agricultors (AVA-ASAJA), ambaixador d’honor d’INCLIVA pel seu suport a la investigació sanitària, han renovat la seua col·laboració amb la finalitat d’aprofundir en les investigacions per a analitzar les propietats nutricionals de les taronges i les mandarines i els seus efectes beneficiosos sobre la salut, tenint en compte la seua interacció amb el genoma humà.

Les dos entitats han firmat, este matí, un nou conveni que dona continuïtat al que es va firmar el març de 2023, pel qual es va impulsar el projecte pioner ‘Anàlisi nutrigenòmica de dietes suplementades amb cítrics’, que ha estat desenrotllant el Grup d’Investigació en Genòmica Translacional d’INCLIVA amb la direcció del doctor Arturo López Castel.

La nutrigenòmica és una disciplina científica que busca entendre com els nutrients afecten l’equilibri entre la salut i la malaltia mitjançant la seua capacitat d’interacció amb el genoma. En este sentit, l’actual estudi pretenia ampliar la comprensió, encara escassa, de les propietats potencialment beneficioses de taronges i mandarines.

L’aliança inèdita dels sectors agrari i sanitari ha permés constatar en ratolins que es pot identificar una modulació significativa *in vivo* de l’expressió gènica en diferents òrgans, i concorrent en rutes moleculars específiques, en resposta a una dieta suplementada amb cítrics (taronja o mandarina), productes de gran importància econòmica i gastronòmica en la Comunitat Valenciana.

Les prometedores conclusions del projecte van deixar obertes les portes a noves i més específiques investigacions que aportaran dades i evidències sobre un possible benefici d’estos aliments en la salut humana.

Amb la firma del conveni per part de Vicente de Juan, director gerent d’INCLIVA, i Bernardo Ferrer, president de FUVAMA, s’inicia una segona etapa experimental d’este projecte, centrada en l’anàlisi bioinformàtica exhaustiva i l’avaluació del proteoma, per mitjà de la qual es busca concretar els beneficis saludables d’estos cítrics.

“En la nova etapa del projecte, pretenem analitzar la gran quantitat de dades òmiques generades i que no vam poder analitzar en una primera etapa per falta de temps, principalment. Els estudis els farem amb ferramentes bioinformàtiques clàssiques, però també més noves usant intel·ligència artificial (IA) i *machine learning*. En paral·lel, a esta anàlisi se li afegirà una nova capa de dades òmiques, en este cas, a partir d’una anàlisi proteòmica dels teixits que es conserven dels ratolins alimentats amb les diferents dietes. Esta anàlisi permetrà correlacionar canvis en l’expressió dels gens amb la modulació en proteïnes específiques, definint així efectes funcionals en els ratolins després de les dietes”, ha explicat el doctor Arturo López Castel.

“Esta correlació es durà a terme analitzant estes dos capes de dades òmiques: transcriptòmica i proteòmica. De manera addicional, analitzarem la composició dels pinsos utilitzats amb les cohorts de ratolins per a tractar de detectar, amb espectrometria de masses, diferències específiques entre la presència de mandarina i de taronja en les dietes”, ha afegit.

El projecte compta amb finançament de la Conselleria d’Agricultura, que es destinarà a contractació de servicis especialitzats d’anàlisis de dades, fungible, programari i equipament i recursos necessaris per al desenrotllament de la nova etapa.

Fecha: 26/06/2025